**ΟΡΓΑΝΙΣΜΟΙ ΕΓΓΕΙΩΝ ΒΕΛΤΙΩΣΕΩΝ ΕΛΛΑΔΟΣ (Ο.Ε.Β.ΕΛ.)**

**oevel@gmail.com**

**ΣΥΝΤΟΝΙΣΤΙΚΗ ΕΠΙΤΡΟΠΗ ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ**

|  |  |  |
| --- | --- | --- |
|  |  |  |
|  | ΠΡΟΣ: | 1. Βουλευτές Ελληνικού Κοινοβουλίου |
|  |  | 2. Υπουργείο Οικονομικών |
|  |  | 3. Υπουργείο Παραγωγικής Ανασυγκρό­τησης, Περιβάλλοντος & Ενέργειας |
|  |  |  |
|  | ΚΟΙΝ: | ΟΕΒ όλης της χώρας |

**ΘΕΜΑ: Περί του μη κερδοσκοπικού χαρακτήρα των ΟΕΒ.**

Σε σύσκεψη που πραγματοποιήθηκε σήμερα στην έδρα της Συντονιστι­κής Επιτροπής των ΟΕΒ της ΠΚΜ αποφασίστηκαν τα εξής ως προς το αντικείμενο του θέματος:

**ΣΥΝΟΠΤΙΚΗ ΠΕΡΙΓΡΑΦΗ**

Παρατηρείται τελευταία, σε ολοένα διευρυνόμενη έκταση, η αυθαίρετη επέμβαση φορολογικών οργάνων και η αλλοίωση της φορολογικής ταυτό­τητας νομικών οντοτήτων στο χώρο των φορέων του ευρύτερου δημοσίου τομέα. Πιο συγκεκριμένα, ενώ μέχρι πρότινος οι Οργανισμοί Εγγείων Βελ­τιώσεων (ΓΟΕΒ, ΤΟΕΒ, Ειδικοί Οργανισμοί) ήταν (ορθώς) ενταγμένοι στη μορφή «ΑΛΛΟ ΝΠΙΔ ΜΗ ΚΕΡΔΟΣΚΟΠΙΚΟ» ξεκίνησε πρόσφατα με πρωτοβουλία φορολογικών οργάνων -κατόπιν προφορικών μόνο συνεν­νοήσεων με την κεντρική διοίκηση- χωρίς κάποια νομοθετική εξουσιοδό­τηση ή έστω κάποια εγκύκλιο ούτε -πολύ περισσότερο- την ακρόαση των ενδιαφερομένων που αποτελεί θεμελιώδες συνταγματικό δικαίωμα, ιδίως πριν την επιβολή δυσμενών μέτρων, η αλλαγή των ΟΕΒ, κυρίως στη μορφή «ΚΟΙΝΟΠΡΑΞΙΑ ΑΓΡΟΤΙΚΩΝ ΣΥΝΕΤΑΙΡΙΤΙΚΩΝ ΟΡΓΑΝΩ­ΣΕΩΝ» που παραχαράσσει τη φορολογική μεταχείριση των ΟΕΒ, καθώς η νέα μορφή αφορά κερδοσκοπικές οντότητες. Επιπλέον, σε κάποιους φο­ρείς εμφανίζεται και τέλος επιτηδεύματος, ύψους 800 ευρώ, (άρ.31 του ν. 3896/2011) που αφορά επιτηδευματίες και ασκούντες ελευθέριο επάγ­γελμα, εφόσον τηρούν βιβλία Β΄ και Γ΄ κατηγορίας του ΚΒΣ και δε συνά­δει με τον τρόπο οργάνωσης και λειτουργίας των ΟΕΒ.

Οι ΟΕΒ θορυβήθηκαν για την αδικαιολόγητη αυτή μεταχείριση (ήδη δύο ΤΟΕΒ της Ημαθίας απέστειλαν εξώδικη διαμαρτυρία στο Υπουργείο Οικονομικών) και κινητοποιούνται για πιο δυναμικές αντιδράσεις που α­ποφασίστηκε να είναι συλλογικές με απόφαση της Πανελλήνιας Συντονι­στικής των ΟΕΒ Επιτροπής.

**ΓΕΝΙΚΑ**

Οι ΟΕΒ λειτουργούν ως Οργανισμό κοινής ωφέλειας (άρ. 6, παράγρ. 1 ν. 414/1976) επιτελώντας έργο κατά παραχώρηση και υποκατάσταση της Διοίκησης γι’ αυτό ανήκουν και στον (ευρύτερο) δημόσιο τομέα (άρ. 5 παράγρ. 1 περίπτ. γ΄ του ν. 1892/12990 για την επανοριοθέτηση του δημό­σιου τομέα σε συνδυασμό με το άρ. 4 παράγρ. 6 του ν. 1943/1991). Μετα­τράπηκαν από ΝΠΔΔ σε ΝΠΙΔ (άρθ. 1 του ν.δ. 1218/1972) ώστε να έχουν την ευελιξία που χρειάζονται (εξαίρεση από τις διατάξεις δημοσίου λογι­στικού) για την επίτευξη των σκοπών τους. Ο δημόσιος χαρακτήρας τους δεν αμφισβητείται λόγω της ανατεθειμένης σε αυτούς εκ του νόμου υπη­ρεσίας που προσιδιάζει σε ΝΠΔΔ (διοίκηση υδάτων με εξουσιαστικό χα­ρακτήρα, ρύθμιση χρήσεως αυτών με κανονισμούς αρδεύσεως, αστυνό­μευση επί των υδάτων και των έργων κ.ά).

Από τη συνδυαστική εφαρμογή του πλέγματος διατάξεων που αφορούν τους ΟΕΒ (ΓΟΕΒ και ΤΟΕΒ, Ειδικοί Οργανισμοί Εγγείων Βελτιώσεων όπως ο ΑΟΣΑΚ) συνάγεται ότι ο νομοθέτης επέλεξε ως μορφή οργάνωσης και λειτουργίας τους αυτή των φορέων που προσιδιάζει σε δημόσιες υπη­ρεσίες καθώς αυτοί εκτελούν έργο που ελλείψει αυτών θα πραγματοποι­ούσε η Διοίκηση (σχετική η 588/1977 γνωμοδότηση του ΝΣΚ), για τη στή­ριξη δε της πρωτογενούς παραγωγής και τη μη επιβάρυνση της αγροτικής οικονομίας που αποτελεί τη ραχοκοκαλιά της ελληνικής υπαίθρου, προτί­μησε ένα καθεστώς λειτουργίας με μη πρόβλεψη κερδοφορίας στους Ορ­γανισμούς αυτούς ώστε να λειτουργούν αυστηρά εξισωτικά ανάμεσα στις παρεχόμενες υπηρεσίες και το κόστος αυτών (αρχή ανταποδοτικότητας).

**ΠΡΟΤΑΣΕΙΣ**

Σε κάθε περίπτωση και με δεδομένη αφενός τη σύγχυση που προκαλεί­ται στις ΔΟΥ όλης της χώρας αναφορικά με την πραγματική νομική φύση των ΟΕΒ (πέρα από το ορθό «ΑΛΛΟ ΝΠΙΔ ΜΗ ΚΕΡΔΟΣΚΟΠΙΚΟ», εμ­φανίζονται στο TAXIS με διάφορες μορφές όπως ΝΠΔΔ, Αστικός Συνε­ταιρισμός ΜΗ Κερδοσκοπικού Χαρακτήρα, Κοινοπραξίας Αγροτικών Συ­νεταιριστικών Οργανώσεων), αφετέρου τη νομοθετική πρωτοβουλία του εποπτεύοντος τους ΟΕΒ Υπουργείου (ΥΠΑΠΕΝ) σε θέματα ενδιαφέρο­ντός τους και κυρίως τη σφοδρή πεποίθεση της ηγεσίας του για το μη κερ­δοσκοπικό χαρακτήρα των ΟΕΒ, κρίνεται σκόπιμη -όσο εξακολουθεί να ισχύει η πεποίθεση αυτή- η κάλυψη του νομοθετικού κενού που υπάρχει σήμερα με ρητή διακήρυξη στην περί ΟΕΒ νομοθεσία.

Ενδεικτικά, προτείνεται η συμπλήρωση του τελευταίου εδαφίου της παρ. 1 του άρ.12 του ν.δ. 3881/1958 που προστέθηκε με το άρ. 6 παράγρ. 1 του ν. 414/1976, ως εξής:

*«Οι ως άνω Οργανισμοί Εγγείων βελτιώσεων τυχγάνουν Οργανισμοί κοι­νής ωφέλειας* ***μη κερδοσκοπικού χαρακτήρα*** *και εκ τούτων οι ΤΟΕΒ απο­τελούν Γεωργικάς Συνεταιριστικάς Οργανώσεις αναγκαστικής μορφής».*

Μέχρι τότε και επειδή η δράση αυτή διοικητικών οργάνων

* Αφενός παραβαίνει ευθέως τις αρχές της χρηστής διοίκησης, της νο­μιμότητας και του κράτους δικαίου και συναπάγεται (τουλάχιστον) πει­θαρχικές κυρώσεις,
* Αφετέρου η επιγενόμενη αδυναμία των νομικών αυτών προσώπων να υποβάλουν τις φορολογικές τους δηλώσεις (η προθεσμία λήγει στις 30-6-2015 και το σύστημα TAXIS είναι μη προσβάσιμο όπως πληροφορού­μαστε με τη νομική μορφή «ΑΛΛΟ ΝΠΙΔ ΜΗ ΚΕΡΔΟΣΚΟΠΙΚΟ») είναι ανυπαίτια,

σκόπιμο είναι:

1. Να ληφθούν οι απαραίτητες πρόνοιες ώστε να αποκατασταθεί ανά την επικράτεια στο ορθό η νομική μορφή τρων ΟΕΒ ως προς τη φορολο­γική τους μεταχείριση («ΑΛΛΟ ΝΠΙΔ ΜΗ ΚΕΡΔΟΣΚΟΠΙΚΟ»), σύμ­φωνα με την περί ΟΕΒ νομοθεσία.
2. Να παραταθεί για εύλογο χρόνο μετά τη διόρθωση της μορφής των ΟΕΒ στο ορθό, η προθεσμία υποβολής φορολογικής δήλωσης για το έτος 2014.

Από επικοινωνία μας δε με ΟΕΒ σε όλη την Ελλάδα, σας ενημερώνουμε ότι σε όσους εμφανίζεται αλλοιωμένη η νομική μορφή προστίθενται για την ενιαία αντιμετώπιση και συντονισμένη δράση όλων των νομικών ο­ντοτήτων με κοινά χαρακτηριστικά, **να μην προβούν σε υποβολή φορο­λογικής δήλωσης μέχρι την οριστική επίλυση του θέματος**, θέση που αποφασίστηκε στη σύσκεψη της Πανελλήνιας Συντονιστικής των ΟΕΒ Ε­πιτροπής.

Επιφυλασσόμενοι για κάθε νόμιμο δικαίωμά μας, παρακαλούμε για τις δικές σας ενέργειες ώστε να προβούμε κι εμείς στις περαιτέρω δικές μας

Με εκτίμηση,

Για τη Συντονιστική Επιτροπή

Ο ΠΡΟΕΔΡΟΣ

ΒΑΣΙΛΕΙΟΣ ΚΑΝΑΚΑΣ

**ΠΑΡΑΡΤΗΜΑ**

- Νομοθετικό Διάταγμα 3881/1958 «Περί Έργων Εγγείων Βελτιώσεων»

* Άρθρο 10
1. Η συμμετοχή των φυσικών ή νομικών προσώπων των οπωσδήποτε ωφελουμένων εκ των έργων εις τας δαπάνας τούτων συνίσταται εις:

α) την εξ ιδίων πόρων καταβολήν των μη καλυπτομένων δι’ επιδο­τήσεων και δανείων δαπανών κατασκευής των έργων,

β) τη καταβολήν των κεκανονισμένων εισφορών και δόσεων προς εξόφλησιν συναφθέντων δια την κατασκευήν των έργων δανείων.

γ) **την καταβολήν εξ ολοκλήρου των ετησίων δαπανών λειτουρ­γίας, συντηρήσεως και διοικήσεως των έργων**, τηρουμένων και των δια­τάξεων της παρ. 4 του άρ. 6.

2. Αι κατά την προηγουμένην παράγραφον υποχρεώσεις κατανέμονται κατά περίπτωσιν μεταξύ των ωφελουμένων, άνευ των διατυπώσεων του άρθρ. 46 του από 19/12/1955-22/1/56 β. δ/τος «περί κωδικοποιήσεως εις ενιαίον κείμενον των ισχυουσών διατάξεων περί προσόδων των Δήμων και Κοινοτήτων» και καταβάλλονται υπό μορφήν στρεμματικών εισφορών ή τελών, ή και υπό μορφήν αντιτίμου χρήσεως αρδευτικού ύδατος, εφ’ όσον δια την τελευταίαν περίπτωσιν συντρέχουν ειδικό λόγοι. Αι σχετικαί λε­πτομέρεια καθορισθήσονται δια β. διατάγματος, εκδιδομένου προτάσει του Υπουργού Γεωργίας κατόπιν γνωματεύσεως του Κεντρικού Γνωμοδο­τικού Συμβουλίου της Υ.Ε.Β.

* Άρθρο 15
1. Πόροι των Ο.Ε.Β. είναι αι κατά το άρθρο 10 στρεμματικαί εισφοραί και τέλη, τα αρδευτικά τέλη ή το αντίτιμον χρήσεως αρδευτικού ύδατος, τα κατά την παρ. 1ε του άρθρ. 14 μισθώματα και δικαιώματα, το προϊόν δανείων του Δημοσίου ή ετέρων πιστωτικών Ιδρυμάτων, ως και παν άλλο προβλεπόμενον υπό του Καταστατικού αυτών έσοδον.

…………………………………………

- Βασιλικό Διάταγμα από 13-09-01959 (ΦΕΚ 234 Α΄) «Περί Οργανι­σμών Εγγείων Βελτιώσεων»

* Άρθρο 5 (Συμμετοχή μελών εις οικονομικάς υποχρεώσεις Ο.Ε.Β.)

*Η συμμετοχή εκάστου μέλους εις τας οικονομικάς υποχρεώσεις του οργα­νισμού ρυθμίζεται δια του Καταστατικού,* ***επί τη βάσει της παρ’ εκάστου μέλους κατεχομένης και εξυπηρετουμένης δια των έργων εκτάσεως και της εκμεταλλεύσεως των έργων προκυπτούσης σχέσεως ωφελείας – κό­στους.***

* Άρθρο 128, παρ. 2 (Εισφορά μη μελών)

***Αι ανωτέρω εισφοραί δεν δύνανται να υπερβαίνωσι την αποδεδειγμέ­νην ωφέλειαν εκ των έργων και επιβάλλονται υπό του Τ.Ο.Ε.Β.*** *συμφώ­νας προς τας ισχυούσας διατάξεις δια τας εισφοράς τας επιβαλλομένας επί γεωργικών κτημάτων ευρισκομένων εντός της περιοχής δικαιοδοσίας των. Εν περιπτώσει διαφωνίας των ωφελουμένων εν σχέσει με το μέγεθος της ωφελείας και το ύψος της επιβληθείσης εισφοράς αποφαίνεται οριστικώς, η οικεία Περιφερειακή Δ/νσις Ε.Β. μετά σύμφωνον γνώμην του παρ’ αυτή Πε­ριφερειακού Γνωμοδοτικού Συμβουλίου.*